《上李西美制置》
宋代·郭印

谛观天地间，物物无非易。
有情洎无情，与我固真一。
伏羲未仰俯，卦象已先画。
乾坤易之门，神机尽开辟。
周文鲁仲尼，传授何太密。
古今元共处，心心印空寂。
展编韦三绝，门人岂语诘。
曾高本愚鲁，超然入于室。
子思中庸篇，孟轲仁义术。
于易初不言，此道皎如日。
寥落馀千载，学者空陈迹。
条叶竞寻采，几人撷其实。
盘根有仙李，灵芽一枝出。
衣钵自家传，独智探圣域。
契兹三圣书，羹墙面相觌。
雅怀亲炙愿，进退终跔蹐。
达人具大观，胸次吞溟渤。
斐章露肝胆，犹愧多言失。
傥许接玄谈，平生事已毕。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。